CELEX: 62017TN0206
Language: et
Date: 2017-04-03 00:00:00
Title: Kohtuasi T-206/17: 3. aprillil 2017 esitatud hagi – Argus Security Projects versus komisjon ja EUBAM

19.6.2017   
            
            
               ET
            
            
               Euroopa Liidu Teataja
            
            
               C 195/33
            
         3. aprillil 2017 esitatud hagi – Argus Security Projects versus komisjon ja EUBAM
   (Kohtuasi T-206/17)
   (2017/C 195/46)
   Kohtumenetluse keel: prantsuse
   
      Pooled
   
   
      Hageja: Argus Security Projects Ltd (Limassol, Küpros) (esindajad: advokaadid T. Bontinck ja A. Guillerme)
   
      Kostjad: Euroopa Komisjon ja Euroopa Liidu integreeritud piirihalduse abimissioon Liibüas (EUBAM)
   
      Nõuded
   
   Hageja palub Üldkohtul:
   
               —
            
            
               tühistada EUBAM Liibüa 24. jaanuari 2017. aasta otsus, millega asendati 16. veebruari 2014. aasta esialgne otsus lükata tagasi avatud hankemenetluses äriühingu Argus esitatud pakkumus osutada turvalisuse tagamise teenust Liibüas läbiviidava Euroopa Liidu integreeritud piirihalduse abimissiooni raames (leping EUBAM–13-020), ja sõlmida leping Gardaga;
            
         
               —
            
            
               mõista kohtukulud välja kostjatelt.
            
         
      Väited ja peamised argumendid
   
   Hageja esitab oma hagi põhjendamiseks kaks väidet:
   
               1.
            
            
               Esimene väide, et on rikutud Euroopa Parlamendi ja nõukogu 25. oktoobri 2012. aasta määruse (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002) (ELT 2012, L 298, lk 1), artiklit 110, hankedokumentides kindlaks määratud eeskirju, eelkõige pakkumuse esitajate juhiste punkte 4.1 ja 12.1, ning pakkumuse esitajate võrdse kohtlemise ja diskrimineerimiskeelu põhimõtet. See väide koosneb kolmest osast:
               
                           —
                        
                        
                           esimese osa kohaselt ei suudetud tegevusse rakendada lepingutingimustele vastavaid tehnilisi ja operatiivseid vahendeid;
                        
                     
                           —
                        
                        
                           teise osa kohaselt ei suudetud tegevusse rakendada lepingutingimustele vastavat inimressurssi;
                        
                     
                           —
                        
                        
                           kolmanda osa kohaselt oli tegevuskava kunstlik ja selles heidetakse ette pakkujate varasema kogemuse arvessevõtmist vaenulikus keskkonnas.
                        
                     
         
               2.
            
            
               Teine väide, et esialgseid lepingutingimusi on sisuliselt muudetud ning rikutud on võrdse kohtlemise põhimõtet. See väide koosneb kahest osast:
               
                           —
                        
                        
                           esimene osa puudutab inimressursi hindamist;
                        
                     
                           —
                        
                        
                           teine osa puudutab tehniliste vahendite hindamist ja tegevuskava.